google/wiki40b huggingface dataset:
Margių gyvenvietės

Margių gyvenvietės – aštuonios akmens, bronzos ir geležies amžiaus gyvenvietės Varėnos rajono savivaldybės Kaniavos seniūnijos teritorijoje, buvusio Dubo ežero vakarinėje, šiaurinėje ir rytinėje pakrantėse, Karaviškių, Gribašos ir Dubičių miškuose.

Tyrimai

Išsamiau tirtos 4 gyvenvietės, jose rasta įvairialaikių duobių, židinių ir pavienių stulpaviečių liekanų, daug titnaginių, keraminių, akmeninių radinių. Medžioklės įnagius sudaro įkotiniai ir nuoskaliniai antgaliai bei mikrolitai (trapecijos, ašmenėliai, lancetai), darbo įrankius – gremžtukai, rėžtukai, grandukai, grąžtai, ylos, peiliai, kalteliai, kirveliai. Rasta akmeninių kaplių, kirvių, gludintuvų, šlifavimo plokščių fragmentų ir kabutis.
Margių I gyvenvietė (kultūros paminklo kodas A108) yra buv. Dubo ežero šiauriniame krante. 1980–1981 m. tyrė Istorijos institutas (vadovė Rimutė Rimantienė). Ištirtas 1064 m² plotas, rastas iki 60 cm storio kultūrinis sluoksnis. Rasta titnaginių, keraminių ir pavienių akmeninių radinių. gyvenvietė datuojama vėlyvojo paleolito (Bromės-Liungbiu kultūra, Svidrų kultūra), vėlyvojo mezolito ir neolito (Nemuno kultūra), bronzos amžiaus (Trzcinieco kultūra, brūkšniuotosios keramikos kultūra) laikotarpiu.
Margių II gyvenvietė (kultūros paminklo kodas A109) yra į rytus nuo pirmosios Margių senovės gyvenvietės. Ją 1980 m. tyrinėjo Istorijos institutas (vadovė Rimutė Rimantienė), 1999–2000 m. – Giedrė Grinevičiūtė. Iškastas 150 m² plotas. Aptiktas iki 40 cm storio kultūrinis sluoksnis. Rasta daug titnago ir keramikos dirbinių. Gyvenvietė datuojama vėlyvuoju paleolitu (Svidrų kultūra), mezolito antrąja puse ir neolitu (Narvos kultūra, Nemuno kultūra, virvelinės keramikos kultūra).
Margių IV gyvenvietė vad. Salos gyvenvietė yra buv. Dubo ežero vakarinės pakrantės saloje. 1902 m. ją tyrinėjo Vandalinas Šukevičius, 1994–1999 m. – Egidijus Šatavičius. Ištirtas 60 m² plotas. Aptiktas iki 1 m storio kultūrinis sluoksnis su vėlyvojo paleolito, mezolito antrosios pusės (lancetai, kaulinis žeberklas), neolito antrosios pusės (indai puošti virvučių ornamentu, duobutėmis), vėlyvojo bronzos amžiaus (brūkšniuotoji keramika), geležies amžiaus pabaigos – XIII a. – XIV a. (lipdyta lygiu paviršiumi ir apžiesta keramika) radinių. XIII–XIV a. sala paversta piliakalniu. Rasta daug titnago, kaulo-rago, keramikos, metalo dirbinių.
Margių V gyvenvietė (kitaip Barzdžio miško) gyvenvietė yra buv. Dubo ežero rytinėje pakrantėje. 1982 m. ją tyrinėjo Rimutė Rimantienė, ištyrė 808 m² plotą. Aptiktas iki 60 cm storio kultūrinis sluoksnis su gausiais titnago, keramikos ir pavieniais akmeniniais radiniais, priskiriamais vėlyvojo paleolito (Bromės-Liungbiu, Arensburgo kultūra, Svidrų kultūra) ir neolito antrajai pusei – bronzos amžiaus pradžiai (Narvos, Nemuno, Trzcinieco kultūros). Rasta pavienių geležies amžiaus radinių. Radinius saugo Lietuvos nacionalinis muziejus.
Walther Funk

Walther Funk (adapt. Valteris Funkas, 1890 m. rugpjūčio 18 d. – 1960 m. gegužės 31 d. Diuseldorfe) – vokiečių žurnalistas, reicho ekonomikos ministras, Reichsbanko prezidentas.

Biografija

Nuo 1921 m. buvo Berlyno biržos laikraščio redaktorius, nuo 1927 m. – Berlyno biržos ir Berlyno pramonės ir prekybos rūmų spaudos atstovas. Nuo 1931 m. gegužės mėn. redagavo VNSDP leidinį Politinė-ekonominė spaudos apžvalga.
1932 m. birželio mėn. išrinktas Reichstago deputatu, tačiau 1933 m. sausio mėn. mandato atsisakė ir pradėjo vadovauti Hitlerio vyriausybės spaudos tarnybai. Tų pačių metų kovo mėn. paskirtas Liaudies švietimo ir propagandos ministerijos valstybės sekretoriumi. Po Ilgųjų peilių nakties jo pozicijos sustiprėjo,1937 m. lapkričio mėn. tapo reicho ekonomikos ministru ir generaliniu įgaliotiniu karinės ekonomikos klausimais. Nuo 1939 m. sausio mėn. kartu buvo ir Reichsbanko prezidentas.
Po Antrojo pasaulinio karo suimtas, Niurnbergo tribunole nuteistas kalėti iki gyvos galvos. Iš Špandau kalėjimo paleistas 1957 m. dėl sveikatos būklės.
TNM

TNM klasifikacija yra viena pagrindinių onkologijoje naudojamų sistemų, kuria aprašomas piktybinio naviko išplitimas ir nustatoma stadija, kuri yra esminis kriterijus parenkant gydymo taktiką. T reiškia patį naviką (angl. tumor), N – limfinius mazgus (angl. node), M – metastazes (angl. metastasis).

Klasifikacija

Išskiriama klinikinė ir patologinė klasifikacija, esminis skirtumas tarp abiejų yra histologinis (mikroskopinis) audinio ištyrimas ir patvirtinimas. Esant abejonių dėl konkretaus T, N ar M parametro (neaiškūs tyrimų rezultatai, ribiniai duomenys) rekomenduojama pasirinkti žemesnę kategoriją (pavyzdžiui T1 vietoje T2).

Papildomi kriterijai ir žymenys

Paprastai naviko stadija aprašoma prieš pradedant gydymą, tačiau kai kuriais atvejais stadija nustatoma jau po gydymo. Pavyzdžiui, vietiškai išplitę tiesiosios žarnos navikai operuojami po gydymo kurso radioterapija ir chemoterapija. Siekiant aprašyti tokius atvejus naudojamas koeficientas y. Pavyzdžiui, diagnozės metu kompiuterinės tomografijos tyrimu nustatyta tiesiosios žarnos vėžio stadija gali būti cT3cN2cM0, o po radioterapijos ir chemoterapijos atlikus operaciją pooperacinė stadija galėtų būti aprašyta šitaip: ypT2pN1pM0.
Vėžio recidyvas (atsinaujinimas) žymimas raide r.
Jei stadija nustatoma autopsijos metu, vartojamas koeficientas a.
Koeficientas m naudojamas aprašant daug pirminių navikų viename organe, pavyzdžiui kepenų vėžys, nustatytas pilvo organų echoskopijos tyrimu, kai kepenyse randama daug naviko židinių: mcT3N0M0.
Tasius Ereminas

Tasius Ereminas I.C. (1915 m. rugpjūčio 11 d. prie Skuodo (Kretingos apskritis) – 2001 m. sausio 6 d. Italijoje) – Romos katalikų vienuolis rosminietis Italijoje.

Biografija

Studijavo filosofiją ir teologiją Turino universitete, vėliau mokėsi Trapanio mokykloje. 1940 m. balandžio 14 d. įšventintas kunigu. Fraskatyje tarnavo valstybinės aukštesniosios mokyklos kapelionu. Nuo 1968 m. gyveno Domodosoloje, vietos rosminiečių gimnazijoje dirbo pedagoginį darbą. 
Milano katalikiškame universitete  (it. Università Cattolica di Milano) dėstė lietuvių kalbą. Aktyviai veikė Italijos lietuvių bendruomenėje: 1970 m. Borgomanero mieste suruošė pamaldas Šiaurės Italijos lietuviams, organizavo Europos lietuviškųjų studijų XXII savaitę Palancoje.
Nijolė Mockuvienė

Biografija

1985 m. baigė Vilniaus pedagoginį institutą, geografijos mokytoja.
2001 m. Moksleivių saviraiškos ir suaugusiųjų švietimo namų direktorė. 2004 m. Akmenės rajono savivaldybės administracijos švietimo skyriaus vyriausioji specialistė.
2002–2004 m. ir 2007–2011 m. Akmenės rajono savivaldybės tarybos narė partijos Tvarka ir teisingumas (liberalai demokratai) sąraše. Savivaldybės tarybos Švietimo, kultūros ir sporto komiteto pirmininkė.
Rajono švietimo tarybos narė, Akmenės rajono jaunimo ir jaunimo organizacijų sąjungos „Jaunimo apskritasis stalas“ valdybos narė.
Sutuoktinis Vaclovas, vaikas Aivaras.
Condoleezza Rice

Biografija

Kondoliza Rais gimė John Wesley Rice ir Angelena Ray šeimoje. 1967 m. šeimai persikėlus į Kolorado valstiją, Rais mokėsi privačioje mergaičių mokykloje, vėliau įstojo į Denverio universitetą ir jį baigė 1974 m. Devyniolikmetei buvo suteiktas politikos mokslų bakalauro su pagyrimu (cum laude) laipsnis. 1975 m. ji baigė politikos mokslų magistro studijas Notre Dame universitete. 1979 m. vasarą studijavo rusų kalbą Maskvos valstybiniame universitete. 1981 m. būdama 26 m. apgynė daktaro disertaciją Denverio universitete. Dėstė įvairiose JAV aukštosiose mokyklose. Rais yra Sovietų Sąjungos ekspertė.
Rais aktyviai dalyvavo politikoje, nuo 1982 m. atstovavo Respublikonų partijai, dirbo Džordžas H. Bušo administracijoje. 2001 m. pakviesta dirbo Nacionalinio saugumo patarėja. 2005 m. prezidentas Dž. Bušas paskyrė Rais valstybės sekretore, kuria ji dirbo iki Dž. Bušo kadencijos pabaigos (2009 m.).
Eglė Juodvalkė

Biografija

1973 Čikagos universitete baigė slavistiką ir lietuvių kalbą, vėliau Pietų Ilinojaus universitete Karbondeilyje studijavo teatro meną.
1975 m. laimėjo universiteto premiją už geriausią moters pagalbinį vaidmenį vienaveiksmėje pjesėje. 1976 m. vaidino universitete anglų kalba pastatytoje A. Škėmos pjesėje „Ataraksija“, taip pat V. Krėvės dramoje „Skirgaila“. 1976–1995 m. dirbo Laisvosios Europos radijo lietuvių skyriuose Niujorke ir Miunchene. 
Nuo 1991 m. Lietuvos rašytojų sąjungos narė. Bendradarbiauja periodinėje spaudoje, dalyvauja federacijos „Santara–Šviesa“ veikloje.

Kūryba

Pirmuosiuose poezijos rinkiniuose žymi modernių literatūros srovių įtaka, vyrauja tautinės aspiracijos, moters brendimo ir savivokos motyvai. Rašo ir anglų kalba.
Šiaurės Atėnai

Šiaurės Atėnai – kultūros savaitraštis, einantis nuo 1990 m. vasario 7 d. Vilniuje, Mėsinių g. 4.

Istorija

Įsteigė kultūrinė, leidybinė, ūkinė S. Šaltenio ir Co bendrija „Šiaurės Atėnai“, vėliau UAB „Šiaurės Atėnai“. Leistas kaip laikraščio „Lietuvos aidas“ kultūros priedas. Leidžia VšĮ „Šiaurės Atėnų fondas“. Tiražas 1990 m. – 33 100 egz., 1997 m. – 3000 egz., 2010 m. 1630 egz.
Spausdina rašinius apie literatūrą, meną, filosofiją, kultūros raidą Lietuvoje.
Aleurolitas

Aleurolitas (gr. aleuron 'miltai' + gr. λίθος 'akmuo') – kieta nuosėdinė uoliena. Susidaręs iš sucementuotų ir sutankėjusių 0,01–0,1 mm skersmens (aleurito dydžio) kvarco, muskovito, feldšpatų ar kitų mineralinių dalelių. Struktūra aleuritinė. Įvairių tipų mikrosluoksniuota tekstūra. Kaip ir smiltainis, aleurolitas yra sucementuotas įvairiu cementu. Dažniausiai cementas karbonatinis, rečiau silikatinis, bet pasitaiko ir kitokio tipo cementų.
Ewa Thompson

Biografija

Gimė 1937 m. rugpjūčio 23 d. Kaune. 1963 m. Varšuvos universitete baigė rusų ir anglų filologiją. Baigusi mokslus pabėgo į JAV, kur Vanderbilto universitete tapo literatūros mokslų daktare. 1973-1979 m. dėstė slavistiką Virdžinijos universitete, o nuo 1979 m. Hiustono Raiso universitete. Parašė nemažai mokslinių straipsnių apie literatūrą ir politiką.
A grupė

A grupė (angl. Group A) – 1982 m. FIA pristatytas taisyklių rinkinys, nustatantis automobilių lenktynėse ir ypač ralyje automobilių gamintojams naudoti tam tikros galios, svorio ir technologijos automobilius. Priešingai, trumpai gyvavusioje B grupėje, gamintojai galėjo stipriai modifikuoti savo modelius ir tas laikas iki 1986 m. buvo vadinama auksine ralio era.
Oficialiai A grupė buvo sustabdyta 1988 m. o iki 1994 m. dar buvo naudojama vietiniuose čempionatuose.
Norėdama dalyvauti čempionate, A grupės gamintojai turėjo gaminti mažiausiai 2500 lenktyninio modelio automobilių per metus, o įprastų modelių – mažiausiai 25 000 (pvz., Subaru gamino 2500 Subaru Impreza WRX ir 25 000 Subaru Impreza). Iki 1991 m. buvo reikalaujama 5000 lenktyninių modelių per metus, neribojant serijinių automobilių kiekio, tačiau FIA leido holomoguoti mažiausiai 500 „Evolution“ modelių.
A grupė buvo dalinama į tris klases: 3 klasė – variklių tūris daugiau nei 2,5 l, 2 klasė – nuo 1,6 iki 2,5 l ir 1 klasė – mažesni nei 1,6 l varikliai.
1988 m. FIA išmormavo A grupės čempionatus, tačiau iki 1994 m. vietinėse varžybose ji dar buvo naudojama, kuomet Vokietijos DTM čempionatas pradėjo naudoti 1 klasės 2,5 l automobilius.
Kilimo į kalną varžybų dalyviai vis dar naudoja A klasę, o Australijoje A grupė vadinama istorine, kurioje dalyvauja tik 1985–1993 m. lenktyniavę automobiliai.
Vienu iš žymiausių to meto automobilių buvo Lancia Delta Integrale, kuri ralio pasaulyje dominavo 1987–1992 metais ir šešis kartus iš eilės nugalėjo Pasaulio ralio čempionate. Šis pasiekimas iki šiol nėra pagerintas.
Borba

Borba (liet. Kova) – LKP Kauno rajono komiteto laikraštis, nelegaliai leistas 1920–1922 m. Kaune rusų kalba.

Istorija

Išėjo septyni numeriai. Leido priedą „Krasnaja molodiož“.
David Coulthard

Karjera

Karjerą pradėjo kartingų varžybose, tęsė Formulėje 3 ir Formulėje 3000, kurioje 1993 m. užėmė trečią vietą.

Williams

Tais pačiais metais tapo F1 lenktynininku-bandytoju „Williams-Renault“ komandoje. F1 varžybose debiutavo „Williams“ komandoje 1994 m. Ispanijos GP, pakeitęs Ayrton Senna po jo žūties Imola trasoje. „Williams“ komandoje iškovojo pirmąją ir vienintelę pergalę 1995 m.

McLaren

1996 m. tapo „McLaren“ ekipos nariu kartu su Mika Hakkinen. Sezoną baigė septintoje vietoje. 1997 m. sezoną pradėjo pergale Australijos GP. Sezoną baigė trečioje vietoje. 1998 m. sezoną David Coulthard nesisekė taip, kaip jo kolegai Mika Hakkinen, tais metais tapusiam pasaulio čempionu. Jis iškovojo tik vieną pergalę ir užėmė 3 vietą. Sekančiais 1999 m. metais iškovojo dvi pergales, bet čempiono titulą vėl iškovojo kolega Mika Hakkinen, David Coulthard liko ketvirtoje vietoje.
2000 m. David Coulthard kovojo dėl čempiono taurės su Mika Hakkinen ir Michael Schumacher, bet užėmė trečią vietą. Savo geriausią pasiekimą karjeroje – 2-ą vietą pilotų įskaitoje, pasiekė 2001 m. David Coulthard dar iškovojo porą pergalių 2002 ir 2003 m., bet po labai nesėkmingo 2004 m. sezono „McLaren“ ekipai, neteko vietos komandoje. Jį pakeitė Juan-Pablo Montoya.

Red Bull Racing

2005 m. tapo naujos komandos – „Red Bull Racing“ nariu, kurioje lenktyniavo iki 2008 m. sezono pabaigos. Geriausias pasiekimas komandoje – 3 vieta 2006 m. Monako GP etape bei 2008 m. Kanados GP. 2008 m. liepos 3 d. paskelbė pasitraukiantis iš Formulės 1. 2009 m. sezone m. pirmose dviejuose etapuose buvo komandos atsarginis pilotas, vėliau tapo komandos konsultantu ir vairuotoju-ambasadoriumi. 2010 m. rugsėjo 1 d. Vilniuje, Konstitucijos prospekte surengė pasirodymą „Red Bull Racing“ formulės-1 bolidu. Konstitucijos prospekto „Red Bull Speed Avenue“ 900 metrų trasa legendinis pilotas atliko tris važiavimus, kuriuos stebėjo daugiau kaip 10000 žiūrovų.
Ukmergės piliakalnis

Piliakalnis

Piliakalnis tai kalva Šventosios dešiniajame ir Ukmergėlės kairiajame krante, netoli jų santakos. Aikštelė ovali, orientuota vakarų – rytų kryptimi, 26 m ilgio, 30 m pločio. Ji apjuosta 85 m ilgio, 1-4 m aukščio, 11-24 m pločio pylimu, kuris neišlikęs šiaurinėje pusėje, o aukščiausias rytinėje dalyje. Šlaitai statūs, 16 m aukščio.
Piliakalnis apardytas duobių, šlaitai nuo XIX a. pradžios slinko, ypač iš šiaurinės pusės, erozija sustabdyta 1993–1995 m. Piliakalnyje 1836 m. spalio 15 d. aptikti vienas virš kito sudėti medžiai, keleriais metais anksčiau – šulinio rentinys ir medinis kastuvas. Apaugęs retais lapuočiais medžiais, pietvakariniame ir šiauriniame šlaituose įrengti laiptai, pylimo šiaurės rytų šlaitas kiek eroduoja.
200 m į pietvakarius nuo piliakalnio, Ukmergėlės (Vilkmergėlės) dešiniajame krante yra Pilies Kalnu vadinamas Šventosios dešiniojo kranto aukštumos kyšulys (N55°14’55.0„; E24°46’55.3“) – greičiausiai piliakalnio papilys. Jo aikštelė ovali, pailga rytų – vakarų kryptimi, 120x40 m dydžio. Pietinis ir rytinis šlaitai statūs, 10-20 m aukščio, šiaurinis ir vakarinis – nuolaidūs, 2-3 m aukščio.
Pilies Kalnas labai apardytas jam nuo XVI a. pakliuvus į miesto teritoriją.

Tyrimai

1970 m. piliakalnį žvalgė Istorijos institutas.  Pietinėje ir rytinėje piliakalnio papėdėse, 0,5 ha plote yra papėdės gyvenvietė, tyrinėta 2003 m., kurioje rasta žiestos keramikos. Piliakalnis datuojamas XIV a. – XV a. viduriu. Lietuvos Respublikos kultūros ministro įsakymas dėl pripažinimo valstybės saugomu – 2005-04-29; Nr. ĮV-190. Paminklo teritorijos plotas 12000 m².

Aplinkiniai piliakalniai

Saliečių piliakalnis 8 kmLevaniškių piliakalnis 36 kmŠeimyniškėlių piliakalnis 39 km
Zujų piliakalnis 6,5 kmNormainių piliakalnis 32 kmBerzgainių piliakalnis 18 km
Juodausių piliakalnis 4 kmSukinių piliakalnis 13 kmVaitkuškio piliakalnis 5 km
Kernavės piliakalniai 40 kmParijos piliakalnis 13 km
Gedimino pilis 69 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Julius Kasparavičius

Karjera

2013 m. žaidė Pirmoje lygoje ir atstovavo Šilutės ekipą.
2014 m. buvo registruojamas FK Atlantas sudėtyje, bet A lygos rungtynėse nesužaidė nei vienų rungtynių. Žaidė už dublerius.
2015 m. pirmoje sezono pusėje žaidė  už FK Palanga. O antroje 2015 m. pusėje už FK Atlantas pagrindinę komandą žaidė keturis kartus. Žaidė už komandos dublerius. 
2017 m. žaidė Šilutės ekipoje. Pirmoje šalies futbolo lygoje, pelnydavo įvarčius eilėje rungtynių.
2018 m. atstovavo FK Sūduva. A lygoje sužaidė 16 rungtynių ir pasižymėjo trimis įvarčiais. Paskutinėse sezono rungtynėse 33 ture prieš Vilniaus „Žalgirį“ pasižymėjo įvarčiu. Tačiau su žaidėju nebuvo pratęsta sutartis.
2019 m. tapo JK Narva Trans nariu.
Amarnos menas

Amarnos menas (Amarnos stilius) − Sen. Egipto Amarnos laikotarpio menas valdant faraonui Echnatonui (apie 1353−1336 m. pr. m. e.) ir iškart po to. Šio trumpo laikotarpio menas buvo revoliucinis Sen. Egipto istorijoje ir iš jo išliko vieni iš geriausiai žinomų Sen. Egipto meno kūrinių.
FK Otrant

Istorija

Klubo įkūrimo metais laikomi 1921-ieji. Žaidė regioninėse varžybose. Juodkalnijai tapus nepriklausoma valstybe dalyvavo Antros lygos pirmenybėse.
2016–2017 m. Antros lygos pirmenybėse buvo tarp lyderių. Turėjo galimybę žaisti rungtynes dėl patekimo į Pirmą lygą, bet pralaimėjo ir į elito divizioną nepateko.
Bogutiškės piliakalnis

Piliakalnis

Nupjauto kūgio pavidalo kalvą juosia pelkėtos daubos. Šlaitai statūs, 10–12 m aukščio. Aikštelė ovali, 58 x 40 m dydžio, jos pietiniame pakraštyje yra pylimo liekanų. Piliakalnio šiaurės ir rytų papėdėse rasta gyvenvietės liekanų.

Aplinkiniai piliakalniai

Kertuojų piliakalnis 26 km
Budrių piliakalnis 19 kmPuziniškio piliakalnis 27 km
Reškutėnų piliakalnis 16 kmNevieriškių piliakalnis 11 km
Stūglių piliakalnis 14 kmBendžiukų piliakalnis 26 km
Pavandenės piliakalnis 18 kmCirkliškio piliakalnis 10 km
Kavalčiukų piliakalnis 11 kmPrienų piliakalnis (Švenčionys) 30 kmAkvieriškės piliakalnis 11 km
SM-320

Konstrukcija

Į minos komplektą įeina pati mina, sprogdiklis MUV (arba MUV-2, MUV-3, MUV-4) su P pavidalo kaiščiu, vielinė atotampa su karabinu, medinis kuoliukas. Minos korpusas yra metalinė tūtelė, kurios viduje yra degtuvo blokas ir šviesinių bei garsinių signalų blokai.
Savilikvidatoriaus neturi. Neturi įtaisų, trukdančių išminuoti, tačiau dėl didelio naudojamo sprogdiklio MUV jautrumo išminavimo galimybė menka.
Mina statoma rankomis, paprastai įgilinama į gruntą. Jei gruntas tam netinka, mina pririšama prie į gruntą įkalamo kuoliuko arba prie vietovėje jau esančio daikto (medžio, stulpo ir pan.).

Veikimas

Kareiviui užkliuvus už atotampos ištraukiamas sprogdiklio MUV kaištis, dėl ko spyruoklės varomas išsilaisvinęs skiltuvas smogia į padegamąją kapsulę. Liepsnos pluoštas sprogdiklio įvorės kanalu padega išmetamąjį užtaisą. Šiam degant susidarančios parako dujos išmuša laukan padegimo bloką su sprogdikliu ir padega garsinio bloko užtaisus.
Degant garsinio bloko užtaisui generuojamas stiprus šaižus švilpimas, girdimas ir už 500 m. Užtaisas dega 8-10 sekundžių.
Baigiant degti garsinio bloko užtaisui jo degimo liepsna padega pirmosios žvaigždutės kartoninį kamštį (diską), o po 0,1-0,3 sekundžių ir pirmąją žvaigždutę. Pro žvaigždutės kanalą liepsna pasiekia pirmosios žvaigždutės išmetamąjį užtaisą. Šiam suveikus į 5-15 m aukštį iššaunama pirmoji žvaigždutė, o užtaiso liepsna padega antrosios žvaigždutės kartoninį diską. Po 0,1-0,3 s iššaunamą antroji žvaigždutė, ciklas kartojasi.
Paeiliui iššaunamos visos 13-15 žvaigždučių, tai trunka apie 10-12 s.
Vytautas Vincentas Makarevičius

Biografija

1944–1948 m. mokėsi Sasnavos progimnazijoje, 1948–1950 m. Kauno universiteto parengiamajame skyriuje. 1950–1955 m. Kauno politechnikos instituto (KPI) Mechanikos fakultete studijavo pramonės šiluminę energetiką. 1964 m. KPI apgynė disertaciją „Koridorinių pluoštų aptekėjimo ir šilumos mainų įvairių skysčių srautuose procesų tyrimas“, technikos mokslų kandidatas. 1982 m. Maskvos energetikos institute apgynė disertaciją „Konvektyvinių šilumos mainų, esant bet kokiam fizinių ir pernešimo parametrų kitimui, dėsningumai“, 1983 m. technikos mokslų daktaras. 
1955–1957 m. ir 1985–1990 m. KPI dėstytojas; nuo 1990 m. profesorius. 1957–1994 m. dirbo Lietuvos energetikos institute (1956–1967 m. Energetikos ir elektrotechnikos institutas, 1967–1992 m. Fizikinių ir techninių energetikos problemų institutas); 1957–1994 m. Šiluminės technikos, Dujofikacijos, Fizikinių-cheminių šilumos mainų ir kitų laboratorijų vadovas. 1965–1988 m. instituto direktoriaus pavaduotojas. 1991–1999 m. Lietuvos mokslų akademijos narys ekspertas. Žurnalo „Energetika“ redakcinės kolegijos narys.

Mokslinė veikla

Mokslinių tyrimų kryptis – konvekciniai šilumos mainai skysčių srautuose, šilumos mainų aukštos temperatūros dujų srautuose dėsningumai ir jų panaudojimas. Paskelbė daugiau kaip 140 mokslinių straipsnių. 10 išradimų autorius.
Fračija (filmas)

Turinys

Džandomenikas Fračija nevykėlis, kurio nevertina nei viršininkas, nei kolegos, netgi jo aistros objektas mis Korvino mano, kad jis nėra vertas jos draugijos. Vis tik kartą ji sutinka nueiti su Fračija į pasimatymą – tada ir prasideda nesusipratimai, mat paaiškėja, kad Fračija yra labai panašus į policijos ieškomą nusikaltėlį pravarde „Žvėris“...
Pietų Sudano himnas

Tekstas originalo kalba

Oh God

We praise and glorify you

For your grace on South Sudan,

Land of great abundance

Uphold us united in peace and harmony.
Oh motherland

We rise raising flag with the guiding star

And sing songs of freedom with joy,

For justice, liberty and prosperity

Shall forever more reign.
Oh great patriots

Let us stand up in silence and respect,

Saluting our martyrs whose blood

Cemented our national foundation,

We vow to protect our nation
Oh God bless South Sudan.

Laisvas vertimas į lietuvių kalbą

O, Dieve,

Mes aukštiname ir šloviname tave

Prašydami malonės Pietų Sudanui,

Gausybės žemei

Laikančiai mus vienybėje ir harmonijoje.
O, tėvyne,

Mes keliame didingą vėliavą su lydinčia žvaigžde

Ir giedame laisvės dainas su džiaugsmu,

Teisingumui, laisvei ir gerovei

Kurie privalo karaliauti amžinai.
O, didieji patriotai,

Stovėkime mes tyloje ir pagarboje,

Pagerbdami mūsų kankinius, kurių kraujas

Padėjo pagrindus mūsų nacijai,

Mes prisiekiame ginti savo tautą
O, Dieve, laimink Pietų Sudaną.
Lietaus surinkimo šulinėliai

Lietaus šulinėliai – neatskiriama paviršinių nuotekų šalinimo sistemos (nuotakyno) dalis, skirta paviršinių nuotekų surinkimui, vamzdynų priežiūrai ir valymui.

Lietaus surinkimo šulinėlių įrengimas

Paviršinių (kritulių) nuotekų įlajos (lietaus šulinėliai, trapai) - įrengiami gatvių sankryžose, automobilių stovėjimo aikštelėse, tiesiog gatvėse, žemesnėse parkų ir kiemų vietose. Lietaus šulinėlių išdėstymas priklauso nuo gatvės (aikštelės) išilginio nuolydžio, nuotėkio ploto ir apskaičiuojamas, imant nuotėkio srauto plotį prieš šulinėlius iki 2 m.
Šulinių vieta turi būti nurodyta informacinėse lentelėse, pritvirtinamose prie pastovių konstrukcijų aiškiai matomose vietose. Informacinės lentelės turi būti patvarios ir atsparios orų poveikiui. (STR 2.07.01:2003).

Lietaus šulinių dangčiai ir lietaus subėgimo grotelės

Šulinio ar apžiūros šulinėlio dangtis turi būti viename lygyje su gatvės arba šaligatvio danga, 50-70 mm virš žaliosios vejos gyvenamuosiuose kvartaluose ir 200 mm virš žemės paviršiaus neužstatytose teritorijose (STR 2.07.01:2003).
Dangčiai, esantys važiuojamojoje dalyje turi atlaikyti mažiausiai 40 t apkrovą, ir 12,5 t apkrovą nevažiuojamoje dalyje (LST EN 124:1998).
Šulinio dangčiai gali būti įvairių formų: apvalūs, keturkampiai. Dangčiai gali būti sandarūs arba šulinio viršuje gali būti lietaus subėgimo grotelės. Nuo grotelių formos bei tarpų dydžio priklauso jų pralaidumas vandeniui.